b'\n_START_ARTICLE_\nSjefela\n_START_PARAGRAPH_\nSjefela (hebraisk: \xd7\x94\xd6\xb7\xd7\xa9\xd6\xb0\xd6\xbc\xd7\xa4\xd6\xb5\xd7\x9c\xd6\xb8\xd7\x94, \xc2\xabLavlandet\xc2\xbb, ogs\xc3\xa5 \xd7\xa9\xd6\xb0\xd7\x81\xd7\xa4\xd6\xb5\xd7\x9c\xd6\xb7\xd7\xaa \xd7\x99\xd6\xb0\xd7\x94\xd7\x95\xd6\xbc\xd7\x93\xd6\xb8\xd7\x94, Shephelat Yehuda, \xc2\xabJudealavlandet\xc2\xbb) er et lavland i s\xc3\xb8rlige-sentrale Israel som strekker seg over 10\xe2\x80\x9315\xc2\xa0km bredde mellom Hebron-fjellet og slettene ved kysten. Sjefela var en av regionene som var gitt Judas stamme da det lovede land ble fordelt blant israelittene. Dets grenser er klart markert og omfatter mye kupert terreng. H\xc3\xb8ydedragene er lave sammenlignet med fjellene i \xc3\xb8st, men langt h\xc3\xb8yere enn sletten som g\xc3\xa5r ut mot kysten. I dag er Sjefela hovedsakelig et jordbruksomr\xc3\xa5de med mange g\xc3\xa5rder.\n_START_SECTION_\nBibelske referanser\n_START_PARAGRAPH_\nSjefela er nevnt i den hebraiske Bibelen som beskrivelse av et geografisk sted, og et sted hvor det har st\xc3\xa5tt mange slag. I l\xc3\xb8pet av Bar Kokhba-oppr\xc3\xb8ret ble de uthulte \xc3\xa5sene knyttet sammen for \xc3\xa5 utgj\xc3\xb8re et innviklet bunkersystem i bekjempelsen av romerne.\n_START_SECTION_\nGeografi\n_START_PARAGRAPH_\nEt av de vesentlige karaktertrekk er at \xc3\xa5sene er dannet av mergeldekket mykt kritt, i motsetning til Judeafjellene som er dannet av hard kritt og dolomitt. Dalene og de lavereliggende str\xc3\xb8kene inneholder jordsmonn med h\xc3\xb8y andel av sand, foruten ogs\xc3\xa5 lange trakter med fruktbare omr\xc3\xa5der. Sesongmessige sumper kan utvikle seg i l\xc3\xb8pet av regnsesongen. Den s\xc3\xb8rlige delen er geologisk gjort av l\xc3\xb8ss mens nord for Ashkelon best\xc3\xa5r den av leire._NEWLINE_Sjefela ligger 120 til 450 meter over havniv\xc3\xa5et. Omr\xc3\xa5det er fruktbart med middelhavstemperatur til steppeklima._NEWLINE_En rekke daler som g\xc3\xa5r \xc3\xb8st-vest deler Sjefela opp i distrikter. Fra nord til s\xc3\xb8r er de: Ajjalondalen, Sorekdalen, Eladalen, Guvrindalen, Lakishdalen, og Adorayimdalen. De byene som i oldtiden ble etablert her voktet bosetningen i innlandet og tok fordel av handelstrafikken som passerte langs denne ruten. Ajjalon var den fremste tilgangskorridoren til Jerusalem langs oppstigningen gjennom byen Bet-Horon.\n_START_SECTION_\nArkeologi\n_START_PARAGRAPH_\nDe arkeologiske unders\xc3\xb8kelsene som har blitt gjort i Sjefela har funnet spor av bosetning tilbake til sen bronsealder.'